אילן שרון

אילן שרון (1953 – 24 בפברואר 2023) היה ארכאולוג ישראלי, פרופסור באוניברסיטה העברית בירושלים, שהתמחה בתקופת הברזל ובתרבות הפיניקים. מושבו היה ע"ש פרופסור נחמן אביגד בקתדרה לארכאולוגיה מקראית.

ביוגרפיה
שרון נולד בפרדס חנה. ב-1979 התחיל בלימודי מתמטיקה ומדעי המחשב באוניברסיטה העברית. בשנתו השנייה לתואר הצטרף בנוסף ללימודי ארכאולוגיה, בסיומה שקל את המשך דרכו בתחום אולם לבסוף המשיך עד סיום התואר הראשון המשולב. התמחה בארכאולוגיה מקראית וארכאולוגיה קלאסית ובסיומם הרחיב גם את לימודיו לתחום הפרהיסטוריה. לאחר מכן עבד במקביל ללימודי התואר השני שלו ברשות העתיקות כפקח ביחידה שעסקה בסקר שוקי עתיקות ואיתור זיופים, בין היתר בעיר העתיקה.

את עבודת הדוקטורט שלו סיים ב-1996. ניהל את החפירות הארכאולוגיות מטעם האוניברסיטה העברית בתל דור לצד איילת גלבוע מאוניברסיטת חיפה.

כיהן כסגן דקאן לענייני הוראה בקמפוס הר הצופים עד שנת 2013. בשנת 2002 לימד באוניברסיטת קליפורניה בברקלי, בחצי השנה הראשון של 2015 שהה כפרופסור אורח במחלקה לארכאולוגיה של אוניברסיטת בוסטון.

אביו, עמנואל שרון, כיהן כמנכ"ל משרד האוצר, נציב שירות המדינה ויו"ר דירקטוריון בנק הפועלים. אחיו, ערן שרון, הוא פרופסור למתמטיקה בקמפוס גבעת רם.

קישורים חיצוניים

 הפרופיל של אילן שרון, באתר החוג לארכאולוגיה והמזרח הקרוב הקדום של האוניברסיטה העברית
 

ארכאולוגים ישראלים
סגל האוניברסיטה העברית בירושלים: ארכאולוגיה והמזרח הקרוב הקדום
בעלי תואר דוקטור מהאוניברסיטה העברית בירושלים
ישראלים שנולדו ב-1953
ישראלים שנפטרו ב-2023
יהודים הקבורים בהר המנוחות